Illum il-Kummissjoni Ewropea ppubblikat il-Monitor tal-Edukazzjoni u t-Taħriġ annwali tagħha. Il-Monitor janalizza kif l-edukazzjoni u t-taħriġ qed jevolvu fl-UE u fl-Istati Membri tagħha. Din is-sena, il-Monitor tal-2020 jagħmel enfasi speċjali fuq it-tagħlim u l-apprendiment fl-era diġitali. Il-kriżi tal-coronavirus uriet l-importanza ta' soluzzjonijiet diġitali għat-tagħlim u l-apprendiment u enfasizzat id-dgħufijiet eżistenti. Ir-rapport se jiġi ppreżentat matul il-Hackathon tal-Edukazzjoni Diġitali tal-lum. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Ninsab vera kuntenta li l-edukazzjoni diġitali hija t-tema ewlenija tal-Monitor tal-Edukazzjoni u t-Taħriġ ta' din is-sena, ir-rapport ewlieni tal-Kummissjoni dwar l-edukazzjoni fl-Ewropa. Nemmnu li hemm bżonn ta' bidliet profondi fl-edukazzjoni diġitali u aħna impenjati li nżidu l-litteriżmu diġitali fl-Ewropa. Riċentement, il-Kummissjoni pproponiet pakkett ta' inizjattivi, li jinkludu l-Pjan ta' Azzjoni għall-Edukazzjoni Diġitali 2021-2027, li se jsaħħaħ il-kontribut tal-edukazzjoni u t-taħriġ għall-irkupru tal-UE mill-kriżi tal-coronavirus, u se jgħin biex tinbena Ewropa ekoloġika u diġitali.” Minkejja l-investiment tal-Istati Membri fl-infrastruttura diġitali għall-edukazzjoni u t-taħriġ fis-snin riċenti, għadhom jeżistu disparitajiet kbar, kemm bejn il-pajjiżi kif ukoll fi ħdanhom. Għall-kuntrarju tal-fehma komuni li ż-żgħażagħ tal-lum huma ġenerazzjoni ta' “nattivi diġitali”, ir-riżultati tal-istħarriġ jindikaw li ħafna minnhom ma jiżviluppawx biżżejjed ħiliet diġitali. Fil-pajjiżi kollha mistħarrġa, aktar minn 15 % tal-popolazzjoni tal-istudenti m'għandhomx biżżejjed ħiliet diġitali. Barra minn hekk, l-evidenza mill-OECD tindika li l-għalliema tas-sekondarja tal-ewwel livell fil-pajjiżi tal-UE rarament jirċievu taħriġ dwar l-użu tat-teknoloġija tal-informazzjoni u l-komunikazzjoni (ICT) għat-tagħlim, u li l-għalliema jirrapportaw li jeħtieġu bil-qawwa li jiżviluppaw professjonalment l-użu tal-ħiliet tal-ICT għat-tagħlim. Fil-valutazzjoni annwali tagħha ta' kif is-sistemi edukattivi fl-Unjoni Ewropea qed jindirizzaw l-isfidi ewlenin fl-edukazzjoni, il-Kummissjoni tenfasizza l-progress fit-tnaqqis tat-tluq bikri mill-iskola, u ż-żieda fil-parteċipazzjoni fis-setturi kollha tal-edukazzjoni, mit-tfulija bikrija sal-edukazzjoni terzjarja. Madankollu, il-Monitor jindika l-isfida persistenti li ż-żgħażagħ kollha jiġu mgħammra b'ħiliet bażiċi. Madwar wieħed minn kull ħames persuni ta' 15-il sena juri livell insuffiċjenti ta' kompetenza fil-qari, fil-matematika u fix-xjenza, biex jipparteċipa bis-sħiħ fis-soċjetà. Meta jitqies l-impatt tal-isfond soċjoekonomiku fuq il-prestazzjoni tal-istudenti fil-ħiliet bażiċi u diġitali, huwa kruċjali li jiġu indirizzati l-iżvantaġġi fl-edukazzjoni u t-taħriġ, u li jitnaqqas id-distakk diġitali fost l-istudenti. Filwaqt li jagħrfu li investiment xieraq fl-edukazzjoni jikkontribwixxi għat-tkabbir ekonomiku u l-inklużjoni soċjali, l-Istati Membri tal-UE żammew l-infiq pubbliku fuq l-edukazzjoni għal madwar 10 % tal-infiq pubbliku totali, skont l-aktar data riċenti tal-Monitor. Il-Monitor tal-Edukazzjoni u t-Taħriġ janalizza l-isfidi prinċipali li qed jiffaċċaw is-sistemi edukattivi Ewropej u jippreżenta politiki li jkunu jistgħu jissodisfaw aħjar il-ħtiġijiet tas-soċjetà u tas-suq tax-xogħol. Ir-rapport jinkludi paragun bejn il-pajjiżi, b'27 rapport dettaljat tal-pajjiżi. L-edukazzjoni tibqa' fuq quddiem fl-aġenda politika tal-UE. Fit-30 ta' Settembru, il-Kummissjoni adottat żewġ inizjattivi li se jsaħħu l-kontribut tal-edukazzjoni u t-taħriġ għall-irkupru tal-UE mill-kriżi tal-coronavirus. Filwaqt li tistabbilixxi l-viżjoni taż-Żona Ewropea tal-Edukazzjoni li għandha tinkiseb sal-2025, il-Kummissjoni pproponiet inizjattivi ġodda, aktar investiment u kooperazzjoni aktar b'saħħitha bejn l-Istati Membri li jgħinu lill-Ewropej kollha, ta' kull età, jibbenefikaw mill-offerta rikka tal-UE fl-edukazzjoni u t-taħriġ. Il-Kummissjoni adottat ukoll Pjan ta' Azzjoni għall-Edukazzjoni Diġitali ġdid, li jirrifletti t-tagħlimiet meħuda mill-kriżi tal-coronavirus, u li jfassal pjan għal ekosistema tal-edukazzjoni diġitali bi prestazzjoni għolja b'kompetenzi diġitali msaħħa għat-trasformazzjoni diġitali. Is-sit web tal-Monitor tal-Edukazzjoni u t-Taħriġ.